text: Heltegerning på motorvej
  20 juli 2012 kl. 10.59
  Et ægtepar fra Rødekro reddede mandag en ældre dement kvinde, der havde forvildet sig ud på midterrabatten på den fynske motorvej nær Odense.
  Ægteparret kørte ind i nødsporet og stoppede bilen, da de så kvinden, der gik i midterrabatten tilsyneladende uden at registrere den tætte trafik på motorvejen.
  - Hun er dement, hende der, sagde Conni Rygaard-Wiwe til sin mand, Johnny Rygaard-Wiwe.
  Han tog en orange sikkerhedsvest på og bevægede sig forsigtigt over motorvejen.
  - Jeg var ret bevidst om ikke at kontakte hende, for så kunne hun måske finde på at gå over vejbanen og hen til mig, fortæller Johnny Rygaard-Wiwe til fyens.dk.
  
  Kvinden var efterlyst
  Da han nåede midterrabatten hilste han på kvinden.
  - Du er da et helt forkert sted, sagde jeg til hende. Hun var godt selv klar over, at det ikke var så godt, men hun kunne ikke finde hjem, fortæller han.
  Johnny Rygaard-Wiwe nærmest trak kvinder over vejen for at bringe hende i sikkerhed. Kvinden var hele tiden ved at træde ud af sine sko, som var ødelagt.
  Conni Rygaard-Wiwe ringede fra bilen til politiet, der kunne oplyser, at den 72-årige kvinde var efterlyst. Hun havde forladt sin plejebolig i nærheden.
  Ægteparret kørte kvinden hjem.
  